text: [{"text_idx": "#000008", "text": "UMWENE lun\u0303enyenye lwen\u0303enya lufunka yeu muntu? Luno lun\u0303enyenye lwadi lubamweka pobadi abatambe mu Yelusalema. Bano bantu i ba Kutunduka, kadi befundanga n\u0303enyenye. Bakulupile\u2019mba lun\u0303enyenye\u2019lu lukebafikija kudi muntu mule\u0304me."}, {"text_idx": "#000009", "text": "Bano bantu pa kufika mu Yelusalema, abaipangula\u2019mba: \u2018I kwepi kudi mwana ukekala mulopwe wa Bayuda?\u2019 \u201cBayuda\u201d i mutelelo mukwabo wa Bene Isalela. Bano bantu abanena\u2019mba: \u2018Twamwene lun\u0303enyenye lwa mwana batwe tukidi Kutunduka, pano tubaiya kumuto\u0304ta.\u2019"}, {"text_idx": "#000010", "text": "Heloda mulopwe wa mu Yelusalema pa kwivwana uno mwanda, wavutakanibwa n\u0303eni. Kasakilepo mulopwe mukwabo wa kumupingakena. Penepo Heloda waite babitobo bakulu kaebepangula\u2019mba: \u2018Mulopwe ulailwe ukabutwilwa kwepi?\u2019 Abalondolola\u2019mba: \u2018Bible unene ku Betelema.\u2019"}, {"text_idx": "#000012", "text": "Kupwa lun\u0303enyenye lubatangidila bano bantu kufika ne ku Betelema, kupwa lubaimana padi mwana. Bano bantu pa kutwela mu njibo, abatana Madia ne mwanuke Yesu. Abalupula byabuntu ne kupa\u2019byo Yesu. Kupwa Yehova wadyumuna bano bantu mu kilotwa baleke kujokela kudi Heloda. Ebiya abajokela kwabo mu dishinda dingi."}, {"text_idx": "#000013", "text": "Heloda pa kuyuka\u2019mba bantu ba Kutunduka abajokela kwabo, wakalabala. Penepo wanena kwipaya bana bana-balume bonso ba mu Betelema ba tamba myaka ibidi ke kutu\u0304ka. Ino Yehova wadi ke mudyumune kala Yosefa mu kilotwa, penepo Yosefa wanyemena na kisaka kyandi mu Edipito. Kupwa, Yosefa waivwana\u2019mba Heloda wafu, penepo wasela Madia ne Yesu, abajokela mu Nazala. Penepo Yesu watamina konka."}, {"text_idx": "#000014", "text": "Molangila, i ani wa\u0304kelemeje luno lun\u0303enyenye? Vuluka\u2019mba bantu ba\u0304endele dibajinji ku Yelusalema pa kupwa kumona lun\u0303enyenye. Satana Dyabola wa\u0304di usaka kwipaya Mwana\u0304 Leza, kadi wa\u0304yukile\u2019mba Mulopwe wa mu Yelusalema Heloda usakanga kumwipaya. Nanshi Satana ye wa\u0304di ukokeja kukelemeja luno lun\u0303enyenye."}, {"text_idx": "#000015", "text": "Babuka na N\u0303enyenye Abakapempula Yesu"}, {"text_idx": "#000016", "text": "Mwanda waka lun\u0303enyenye lobamwene Kutunduka lwebaludikile bidi kudi Mulopwe ntapan\u0303ani Heloda pa kyaba kya kwendelela kudi Yesu?"}]